Norges miljø- og biovitenskapelige universitet

Historie

I 1859 ble «Den høiere Landbruksskole paa Aas» opprettet. Arkitekt var P.H. Holtermann. I starten som en skole der bondeungdommen kunne få lære hvorledes embetsstanden drev sitt landbruk. Etter at bondereisinga og Venstre hadde seiret i politikken, ble NLH opprettet i 1897, med Bjørnson-vennen Johan L. Hirsch som direktør. «Høgskolens far», den nasjonale livssynsmann Hirsch braket straks sammen med sitt lærerkollegium i en stor skandalesak.
Fra 1914 var det to landbrukshøgskoler ved åpningen av Statens småbrukslærerskole i Sem i Asker, på det som i dag heter Sem hovedgård (Asker). 
Det var stadig strid om skolen. Striden stod om det samme som i landbruket: Næring eller livssyn.  
Den andre store saken var hvorvidt skolens overlærere etter første verdenskrig skulle hete professorer. Aldri var det slik engasjement på gamle NLH som da. Deretter levde bonde og embetsmann noenlunde forlikte frem til 1945, da nærings- og produksjonslinja seiret.
NLH ble ved årsskiftet i 2005 til Universitetet for miljø- og biovitenskap (UMB).
Gården Ås har gitt navn til kommunen, og har en lang og spennende forhistorie.  Det ligger flere gravminner og gravfelt fra jernalder på gården. I tillegg er det påvist flere bosetnings- og aktivitetsspor av ulik karakter under dyrket mark på gårdens grunn. I 2010-2011 ble det foretatt omfattende arkeologiske registreringer på universitetsområdet. Resultatet ble 29 nye lokaliteter fra steinalder til nyere tid.

Sammenslåing med Norges veterinærhøgskole

1. januar 2014 skiftet UMB navn til Norges miljø- og biovitenskapelige universitet (NMBU) i forbindelse med sammenslåing med Norges veterinærhøgskole. Det engelske navnet er Norwegian University of Life Sciences. Prosessen med sammenslåing ble startet ved et stortingsvedtak i 2009.

Studentliv

NMBU har et svært aktivt studentmiljø. Studentenes aktiviteter utenom studietiden kretser ofte om den vernede Samfunnsbygningen der Samfunnet i Ås holder til. Det er også en rekke studentforeninger som er tilknyttet NMBU og Samfunnet. Studentene har få etablerte fora for møte med universitetets ansatte på fritiden. Likeledes har miljøet rundt NMBU, (tidligere NLH), blitt kritisert for liten omgang med den øvrige befolkningen i Ås. Denne tendensen er muligens i endring. Ås sentrum byr i dag på flere nyetableringer av sosiale arenaer. 
Hvert andre år arrangeres også UKA i Ås. Denne foregår i oktober i år med partall. Da fylles samfunnsbygningen med studentforeningenes barer og aktiviteter og det holdes konserter, revy og andre arrangementer. Det arrangeres også konserter og revyer jevnlig på Samfunnet.

Studentsamfunnet i Ås

Studentsamfunnet i Ås ble stiftet i 1864 og drives på dugnad av studenter ved Norges miljø- og biovitenskapelige universitet. Aud Max (Auditorium Maximum) ble bygget 19. august 1970 av Leif Olav Moen som vant arkitektskonkurransen i 1966.

NMBU-ringen

NMBU-ringen, tidligere NLH-kandidatring, er en ring for studenter som fullfører mastergrad (tidligere hovedfag). Ringen kalles ofte «ditt vitnemål i gull» og viser at kandidaten er fra Ås, noe som kan være nettverksbyggende i kontakt med andre som også bærer ringen. 
Ringen var fram til 2001 i gult gull og stål. I 1990 og 1992 ble de første to ringen i gult og hvitt gull produsert på grunn av allergi. Ringen i dag er i gult og hvitt gull og innehar en plate med en stjerne med fem forgreininger, som symboliserer de fem opprinnelige studieretningene; Jordbruk, hagebruk, utskiftning (jordskifte), meieri og skogbruk.
Historien om NLH-kandidatringen er dokumentert i Tuntreet nr. 1 2013.